Neptun bazilikája (latinul "Basilica Neptuni") a római Mars-mező szélén épült antik bazilika, azaz közösségi célokat szolgáló építmény volt, ami a Pantheon hadrianusi újjáépítése után már közvetlenül csatlakozott annak falához. Maradványai ma is a Pantheon déli falához illeszkedve láthatók. A bazilikától délre helyezkedett el Agrippa termája. Mindhárom épületet Marcus Vipsanius Agrippa, Augustus római császár barátja és támogatója emeltette i. e. 27-től kezdődően. Agrippa több nagy tengeri csatában is emlékezetes győzelmet aratott, így a naulochusi és az actiumi ütközetben is, minden bizonnyal ezért ajánlotta az épületet Neptunnak, a tenger istenének.